Moskva Kunstnerteater
Moskva Kunstnerteater, MKhAT, grundlagt 1898 af Vladimir Nemirovitj-Dantjenko (1859-1943) og Konstantin Stanislavskij, der ville reformere det russiske teater indefra ved at udvikle skabende skuespilkunst i et ensemble med ordnede arbejdsforhold. 
Med et laboratorium som forbillede voksede der 1912-22 fire forsøgsscener frem. Moskva Kunstnerteaters opførelser i de første år af samtidsdramatik, fx Anton Tjekhov og Maksim Gorkij, fik stor betydning for europæisk og amerikansk teater. 
1902 fik det sit eget teaterhus med 1180 pladser, opført i jugendstil af arkitekten Fjodor Sjekhtel (1859-1926). Teatret er blevet restaureret i 1980'erne og samtidig opdelt i to scener. Det har egen skuespillerskole samt forskningscenter og museum.